REGULAMENTUL (UE) 2019/977 AL COMISIEI

din 13 iunie 2019

de modificare a anexelor II și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru aclonifen, Beauveria bassiana tulpina PPRI 5339, Clonostachys rosea tulpina J1446, fenpirazamină, mefentrifluconazol și penconazol din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE (1), în special articolul 5 alineatul (1) și articolul 14 alineatul (1) litera (a),

întrucât:

(1) Pentru aclonifen, fenpirazamină și penconazol, limitele maxime de reziduuri (LMR) sunt stabilite în anexa II la Regulamentul (CE) nr. 396/2005. Pentru Beauveria bassiana tulpina PPRI 5339 și mefentrifluconazol, nu au fost stabilite LMR-uri specifice, iar substanțele respective nu au fost incluse în anexa IV la regulamentul menționat, astfel încât se aplică valoarea implicită de 0,01 mg/kg prevăzută la articolul 18 alineatul (1) litera (b) din regulamentul respectiv. Clonostachys rosea tulpina J1446 a fost inclusă în anexa IV la Regulamentul (CE) nr. 396/2005 la rubrica aferentă Gliocladium catenulatum tulpina J1446.

(2) La 22 iulie 2017, Comisia Codex Alimentarius (CAC) a adoptat limitele maxime de reziduuri Codex (CXL) pentru penconazol (2). La 6 iulie 2018, CAC a adoptat CXL-uri pentru fenpirazamină (3).

(3) În conformitate cu articolul 5 alineatul (3) din Regulamentul (CE) nr. 178/2002 al Parlamentului European și al Consiliului (4), atunci când există standarde internaționale sau finalizarea lor este iminentă, ele se iau în considerare în elaborarea sau adaptarea legislației alimentare, cu excepția cazurilor în care aceste standarde sau părțile lor relevante ar fi mijloace ineficiente sau inadecvate pentru îndeplinirea obiectivelor legitime ale legislației alimentare sau a cazurilor în care există o justificare științifică sau a cazurilor în care ele ar avea drept rezultat un nivel de protecție diferit față de cel determinat ca fiind adecvat în Uniune. În plus, în conformitate cu articolul 13 litera (e) din regulamentul respectiv, Uniunea trebuie să promoveze coerența dintre standardele tehnice internaționale și legislația alimentară, asigurându-se, în același timp, că nivelul ridicat de protecție adoptat în Uniune nu este diminuat.

(4) CXL-urile pentru penconazol și fenpirazamină sunt sigure pentru consumatorii din Uniune (5) și, prin urmare, ar trebui incluse în Regulamentul (CE) nr. 396/2005 ca LMR-uri.

(5) În contextul unei proceduri de autorizare a utilizării unui produs de protecție a plantelor care conține substanța activă aclonifen pe „plante aromatice și flori comestibile” și pe țeline de rădăcină, a fost transmisă o cerere, în conformitate cu articolul 6 alineatul (1) din Regulamentul (CE) nr. 396/2005, vizând modificarea LMR-urilor existente.

(6) În conformitate cu articolul 8 din Regulamentul (CE) nr. 396/2005, cererea respectivă a fost evaluată de statul membru în cauză, iar raportul de evaluare a fost transmis Comisiei.

(7) Autoritatea Europeană pentru Siguranța Alimentară (denumită în continuare „autoritatea”) a evaluat cererea și raportul de evaluare, analizând în special riscurile pentru consumatori și, după caz, pentru animale și a emis un aviz motivat privind LMR-urile propuse (6). Autoritatea a transmis respectivul aviz solicitantului, Comisiei și statului membru vizat și l-a pus la dispoziția publicului.

(8) Autoritatea a concluzionat că toate cerințele privind datele au fost îndeplinite și că modificările LMR-urilor cerute de solicitant sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. Ea a ținut seama de cele mai recente informații privind proprietățile toxicologice ale substanței. Nici expunerea pe toată durata vieții la această substanță prin intermediul consumului tuturor produselor alimentare care pot să o conțină, nici expunerea pe termen scurt ca urmare a unui consum mare de produse relevante nu au indicat existența unui risc de depășire a dozei zilnice acceptabile sau a dozei acute de referință.

(9) În contextul aprobării substanței active mefentrifluconazol, o cerere privind LMR a fost inclusă în dosarul rezumativ în conformitate cu articolul 8 alineatul (1) litera (g) din Regulamentul (CE) nr. 1107/2009 al Parlamentului European și al Consiliului (7). Cererea a fost evaluată de statul membru în cauză în conformitate cu articolul 11 alineatul (2) din regulamentul respectiv. Autoritatea a evaluat cererea și a emis o concluzie a evaluării inter pares a substanței active din punctul de vedere al riscului utilizării ca pesticid, în care a recomandat stabilirea LMR-urilor care acoperă utilizările reprezentative pentru orz, ovăz, secară și grâu în conformitate cu bunele practici agricole din Uniune (8).

(10) În contextul reînnoirii aprobării substanței active Gliocladium catenulatum tulpina J1446, autoritatea a recomandat includerea acesteia în anexa IV la Regulamentul (CE) nr. 396/2005 (9). Ca urmare a modificărilor recente ale regulilor taxonomice, tulpina J1446 a fost transferată la specia Clonostachys rosea.

(11) În contextul aprobării substanței active Beauveria bassiana tulpina PPRI 5339, autoritatea a prezentat o concluzie cu privire la revizuirea inter pares a evaluării riscului utilizării ca pesticid (10). În documentul menționat, autoritatea nu a putut concluziona cu privire la evaluarea riscului alimentar pentru consumatori deoarece anumite informații nu erau disponibile și era necesară o analiză suplimentară din partea responsabililor cu gestionarea riscurilor. Această analiză suplimentară a fost prezentată în raportul de reexaminare (11), care a concluzionat că organismul nu este patogen pentru oameni și că nu este probabilă apariția de toxine sau metaboliți toxici în alimente ca urmare a utilizării substanței active. Având în vedere aceste concluzii, Comisia consideră că Beauveria bassiana tulpina PPRI 5339 ar trebui să fie inclusă în anexa IV la Regulamentul (CE) nr. 396/2005.

(12) În ceea ce privește penconazolul, mai multe LMR-uri au fost modificate prin Regulamentul (UE) 2019/89 al Comisiei (12). Regulamentul menționat reduce LMR-urile pentru mai multe produse până la limita de determinare începând cu 13 august 2019. Din motive de securitate juridică, este oportun ca LMR-urile prevăzute de prezentul regulament pentru penconazol să se aplice începând cu aceeași dată.

(13) Pe baza avizelor motivate și a concluziilor autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele articolului 14 alineatul (2) din Regulamentul (CE) nr. 396/2005.

(14) Prin urmare, Regulamentul (CE) nr. 396/2005 ar trebui modificat în consecință.

(15) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și IV la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 13 august 2019 în cazul LMR-urilor pentru penconazol.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 13 iunie 2019. Pentru Comisie Președintele Jean-Claude JUNCKER

(1) JO L 70, 16.3.2005, p. 1.

(2) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-718-49%252FREPORT%252FREP17_PRe.pdf

Joint FAO/WHO food standards programme Codex Alimentarius Commission (Programul comun FAO/OMS privind standardele alimentelor, Comisia Codex Alimentarius). Apendicele III. Sesiunea 40. Geneva, Elveția, 17-22 iulie 2017.

(3) http://www.fao.org/fao-who-codexalimentarius/sh-proxy/en/?lnk=1&url=https%253A%252F%252Fworkspace.fao.org%252Fsites%252Fcodex%252FMeetings%252FCX-701-41%252FReport%252FFINAL%252FREP18_CACe.pdf

Joint FAO/WHO food standards programme Codex Alimentarius Commission (Programul comun FAO/OMS privind standardele alimentelor, Comisia Codex Alimentarius). Apendicele II. Sesiunea 41. Roma, Italia, 2-6 iulie 2018.

(4) Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (JO L 31, 1.2.2002, p. 1).

(5) Scientific support for preparing an EU position in the 49th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 49-a sesiuni a Comitetului Codex pentru reziduurile de pesticide (CCPR)]. EFSA Journal 2017;15(7):4929.

Scientific support for preparing an EU position in the 50th Session of the Codex Committee on Pesticide Residues (CCPR) [Sprijin științific pentru pregătirea poziției UE în cadrul celei de a 50-a sesiuni a Comitetului Codex pentru reziduurile de pesticide (CCPR)]. EFSA Journal 2018;16(7):5306.

(6) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing maximum residue levels for aclonifen in celeriacs and certain fresh herbs (Aviz motivat privind modificarea limitelor maxime de reziduuri existente pentru aclonifen în țeline de rădăcină și anumite plante aromatice). EFSA Journal 2019;17(1):5545.

(7) Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (JO L 309, 24.11.2009, p. 1).

(8) Conclusion on the peer review of the pesticide risk assessment of the active substance BAS 750 F (mefentrifluconazole) [Concluzia evaluării inter pares a substanței active BAS 750 F (mefentrifluconazol) din punctul de vedere al riscului utilizării ca pesticid]. EFSA Journal 2018;16(7):5379.

(9) Conclusion on the Peer review of the pesticide risk assessment of the active substance Clonostachys rosea strain J1446 (approved in Regulation (EU) No 540/2011 as Gliocladium catenulatum strain J1446) [Concluzia evaluării inter pares a substanței active Clonostachys rosea tulpina J1446 (aprobată în Regulamentul (UE) nr. 540/2011 ca Gliocladium catenulatum tulpina J1446) din punctul de vedere al riscului utilizării ca pesticid]. EFSA Journal 2017;15(7):4905.

(10) Conclusion on the peer review of the pesticide risk assessment of the active substance Beauveria bassiana strain PPRI 5339 (Concluzia evaluării inter pares a substanței active Beauveria bassiana tulpina PPRI 5339 din punctul de vedere al riscului utilizării ca pesticid). EFSA Journal 2018;16(4):5230.

(11) Raportul de reexaminare a substanței active Beauveria bassiana tulpina PPRI 5339 (SANTE/11265/2018).

(12) Regulamentul (UE) 2019/89 al Comisiei din 18 ianuarie 2019 de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru bromadiolonă, etofenprox, paclobutrazol și penconazol din sau de pe anumite produse (JO L 22, 24.1.2019, p. 13).